Kahjuks juhtus sel nädalal nii, et polnud korralikult aega arvuti taha tulla enne kui nüüd. Aga seoses minu 16.8 "kuulutusega" väike kokkuvõte toimunust - äkki on kellelegi abiks.
Taust siis see, et tegemist Mannerheimintie korteriga, mille paar aastat tagasi naljaka juhuse läbi (või siis kummalise juhuse - kui nii kirjutada, siis hakka või Coelho "Alkeemikut" tõsiselt võtma) ilma Soome isikukoodita üürida saime. Üsna tavaline korter, ainult erakordelt heas asukohas ning väääga mõistliku hinnaga.
Aga - mis oli minu jaoks korteri üheks vaieldamatuks plussiks - aknad Manskule - oli mu naise jaoks suureks miinuseks ja nii otsis ta juba kevadest midagi, mida mõistliku hinnaga osta saaks (see õnneks veel Hesas ei õnnestu). Ja kui naine iga päev mingit mõtet arendab, mis küll väga meelejärgne pole, on mõistlik talle ikkagi järele anda. Nii juhtus, et ta sai töökaaslase sõbrannalt üürida korteri, mis temale rohkem sobis. Korter kohe vaba ja tegime lepingu ära, et kolime sisse 1st septembrist (ja reaalselt kokkuleppel omanikuga veel veidi varem).
Andsime asjast teada vanale omanikule ja tema kinnisvarabüroole ja siinkohal oluline moment. Soomes on tähtajatutes üürilepingutes tavaliselt klausel, et kui lahkute enne 11 kuu möödumist lepingu algamisest, siis maksate trahvi 1 kuu üüri ulatuses. Hiljem on etteteatamistähtaeg 1 kalendrikuu. Aga mitte teatamise päevast, vaid selle kuu esimesest päevast, mis järgneb teate esitamise kuule. Ehk siis - kui tahate lahkuda oma pinnalt ja annate sellest omanikule teada 3ndal oktoobril, siis seaduse järele on teil kohustus maksta renti kuni novembri lõpuni.
Teisipäeval vestlesin siis omanikku esindava maakleriga ja peale seda mõtlesin, et äkki tasub asi ka trip.ee´s üles riputada, tihti siin korterit otsitakse. Pealegi on tegemist erandliku omanikuga, kes on nõus tegema lepingu ilma Soome HT´d omava isikuga (sel juhul peaks muidugi olema tööleping mõne asjalikuma asutusega). Igatahes - mida rutem asi kaubaks läheb, seda odavam meile.
Aga jõudsin mõned sõnumid vahetada ainult ühe inimesega ja siis tuli üle ei tea mis aja olukord, kus kütsin mööda lõuna-Soomet ringi ja ei saanud korralikult arvutit vaadata. Juba kolmapäeva õhtul maakler helistas ja ütles, et tal on kolm huvilist, kas saab reedel (siis eile) kell 15.00 vaatama tulla. Ok, sättisin end selleks ajaks koju.
Kell 14.58 maakler helistas alt ja ütles, et kuis sisse saab. Tegin summeriga ukse lahti ja jäin siis mõnda huvilist ootama. Esiteks saabus liftiga (maja on ehitatud 1937 ja lift töötab sellest ajast saadik) üks oma kaalu kohta liiga lühike tädike, kes teatas kohe, et tyttöt tulevad trepist, kuna need ei mahtunud lifti.
Ok, tädike tuli tuppa ja peagi ka tyttöt. Üks, kaks, kolm, neli, viis, kuus jne. (jõudin veel mõelda, et palju lapsi tädil ikka) aga siis saabus umbes minuti jooksul oli meie kahte tuppa veel umbes 30 inimest ning nende järel kinnisvaramaakler.
Oi johhadii! Kõige pullim muidugi see, et korteri saamiseks peab täitma avalduse ja maakleril oli umbes 20 eksemplari kaasas ning neist tuli selgelt (5 koopiat kindlasti) puudu. Ma olin varunud 15 minutit selleks esittely´ks , aga läks ca 30 ja iga minut oli väärt vaatamist!
Hea on see, et selles konkurentsis võideldakse välja võimalus juba homme sisse kolida (maakler saab oma fee kätte siis, kui uus leping on tehtud&makstud). Halb muidugi see, et minu väljakäidud hind tõuseb päris kindlasti kuskile 850 juurde. Ning muidugi see, et eestlastel poleks seekord siin mingit võimalust olnud tavaoludes.
Ja siit ettepanek trip.ee tegijatele - äkki õnnestuks välja mõelda süsteem, kuidas taolist infot saaks paremini edastada (me teadsime tegelikult juba 12ndal (siis allkirjastasime uue üürilepingu), et taoline asi jääb vabaks). Olen üpris kindel, et iso-Hesas korterite üürimine on paljudele paras peavalu. Kui keegi hakkab selle peale huutama, et see on reisifoorum, siis äkki saate mingi mudeliga kulusid hakata tasa tegema ja kisajale meelde tuletada, et kunagi tegi ka Nokia ainult kummisaapaid.